Document ID: /roh_data/filtered/fineweb-2-filterrobots_roh.jsonl.gz/30670

Il schef da la banca gronda Credit Suisse Tidjane Thiam ha survegnì l'onn passà totalmain 18,9 milliuns francs. La paja da Tidjane Thiam ha muntà a 4,6 milliuns francs - tenor il rapport da pajaments 2015 da la CS ch'è vegnì publitgà oz.
El aveva annunzià da scursanir considerablamain l'atgna paja en congual cun ses antecessur Brady Dougan - quel aveva gudagnà 9,7 milliuns francs.
Dentant ha Thiam survegnì supplementarmain passa 14 milliuns francs da la CS per cumpensar bunificaziuns ch'el avess survegnì da sia anteriura firma «Prudential».
Reservas per cas giuridics
La banca Credit Suisse ha preschentà per la fin da l'onn 2015 reservas dad 1,6 milliardas francs per cas giuridics. Quai èn 60% dapli ch'avant in onn. Quai resorta dal rapport annual. L'onn da fatschenta passà a la Credit Suisse stuì nudar ina perdita da 2,9 milliardas francs.
La glista da proceduras da cumpromiss nua che la CS è involvida è lunga. Co la banca reparta las reservas sin ils singuls cas n'ha ella betg tradì.
En l'Italia p.ex. vegn investigà cunter la Credit Suisse pervi da la rinfatscha d'avair lavà daners.
RR novitads 08:00